પરંતુ ખખડી ગયેલા વહોનોની ઘર્રાટી, કાનમાં કોઈ તીક્ષ્ણ હથિયાર ખોસી દેતું હોય તેવા ચિત્ર-વિચિત્ર કર્કશ હોર્નના અવાજો, ટી.વી., વિડિઓના ધમાલિયા સંગીત (સંગીત નહિ પણ ઘોંઘાટ), ઔદ્યોગિક ગૃહોના ડખા-ડખ થતાં અવાજો; શેરબજાર – શાકમાર્કેટમાં તો અવાજ હોય પણ બેંકો અને સરકારી ઓફિસોમાં પણ શેરબજારને આંટી મારી દે તેવો બિનજરૂરી ઘોંઘાટ માનવીના મગજની નસોને તંગ કરી દે છે. આ તંગ થયેલી, ખેંચાયેલી નસોને કારણે માણસ હંમેશા ઉશ્કેરાયેલો, બહાવરો બની જાય છે. પરિણામે, તે સાચા નિર્ણયો લેવાની શક્તિ ગુમાવી દે છે. રાતની ઊંઘ હરામ થઇ જાય છે. સ્મૃતિ ધીમે-ધીમે ઓછી થતી જાય છે અને અંતે હાઇબ્લડપ્રેશરનો દર્દી બની જાય છે.